|  |  |
| --- | --- |
| **ROKODELSKA PANOGA** | **Mizarstvo** |
| **POVZETEK**  |
| Mizarstvo je najbolj razširjena lesna obrt, ki se ukvarja z oblikovanjem lesa, zlasti z izdelavo vseh vrst pohištva za notranje ali zunanje prostore. Kot poklicna obrt se je iz domače mizarske dejavnosti razvila v poznem srednjem veku. Posebno zvrst mizarskega rokodelstva predstavljajo posamezniki, ki se ukvarjajo z restavriranjem ali replikami starega stilnega pohištva.  |
| **OPIS PANOGE**  |
| Že v srednjem veku so imeli slovenski mizarji znotraj cehov vzpostavljene povezave s tujino. Cehi so imeli postavljena pravila, ki so določala, da je moral vajenec po opravljenem vajeništvu delovati vsaj devet let v drugih evropskih cehih. Ob koncu 18. stoletja je v Franciji začel veljati ukaz o prenehanju cehov, pri nas pa se je ukinjanje cehov začelo leta 1859. Šolanje obrtnikov je za tem prevzela država. V Sloveniji so bile za šolanje mizarjev razpisane štipendije. Za šolanje v Gradcu so jim ob oprostitvi šolnine dodeljevali še štipendije. Omogočena sta jim bili tudi praksa in poznejša zaposlitev pri različnih mojstrih.Na Pohorju se je v drugi polovici 18. stoletja razvila živahna lesna proizvodnja (najbolj žagarska dejavnost), kasneje pa mizarstvo v razpršenih, a številnih podpohorskih obratih ter večjih centrih v Mariboru, Slovenskih Konjicah in Poljčanah. Velika središča so se razvila tudi v Vižmarjih in Šentvidu pri Ljubljani (od prve pol. 19. stoletja) ter v Solkanu pri Gorici (od druge pol. 19. stoletja). Njihovo dediščino nadaljujejo nekatere odlične obrtne delavnice, ki so sodobna obrtna podjetja. V prvi polovici devetnajstega stoletja so se mizarji začeli združevati v zadrugah. Mizarska obrt se je kmalu osamosvojila in jo po veljavni zakonodaji uvrščamo med t. i. redne obrtne dejavnosti. Mizarsko rokodelstvo se sicer na Slovenskem lahko pohvali z izjemnim razvojem in kakovostjo, ki jo je cenila in jo še ceni tudi tujina.V preteklosti se je mizarilo večinoma ročno, zato je bilo veliko zahtevnejše, kot je danes. Mizarji so delali le po naročilu. Za vsak kos pohištva so najprej po strankinih željah naredili načrt, nato pripravili les, furnir in klej. Tudi brušenje in poliranje je bilo ročno. S prihodom industrializacije in pozneje tehnologije, predvsem računalniško vodenih (CNC) strojev, pa so mizarski izdelki postali bolj dostopni kupcem in lažji za izdelavo. V zadnji četrtini 20. stoletja je zaradi mehanizacije in večjega uvoza število zaposlenih v lesarski industriji močno upadlo. Lesarska industrija je v Sloveniji še pred četrt stoletja zaposlovala okoli 37 tisoč ljudi, zdaj pa jih le še okoli 12 tisoč.Dandanes se le še redki mizarji poslužujejo ročne obdelave lesa, saj to zahteva veliko časa. To izdelke podraži, a jih naredi bolj unikatne. Takšna obdelava lesa se v današnjih časih namenja zgolj posebnim lesenim predmetom. Nekoč je imela ročna mizarska delavnica okoli 200 kosov orodja. Najpogostejše so bile različne ročne žage, skobljiči, svedri, skobeljniki, tračne žage, stružnice, spone in stiskalnice. Še zdaj je žaga za les eno od najpomembnejših orodij v mizarski delavnici. Poznamo več vrst žag. Žage z manjšimi zobmi omogočajo enakomernejši in natančnejši razrez kot žage z večjimi zobmi. Prednost žag z večjimi zobmi pa je, da žaganje poteka hitreje. Oblika zob določa, ali je žaga primerna za žaganje pravokotno ali vzporedno z lesnimi vlakni. Za vrtanje se običajno uporablja električni vrtalnik. Les je precej mehak, zato vrtanje ni težko. Zadnji del strojne obdelave pred barvanjem ali lakiranjem lesa je brušenje. Ustrezno gladkost lesa dobimo z uporabo brusnega papirja različnih granulacij. Dleto je orodje za dolbenje z rezilom. Rezilo je lahko prečno, trapezno ali ukrivljeno. Njegova širina je lahko od 4 do 40 mm. Mizarji ga uporabljajo za oblikovanje utorov, lukenj in mizarskih spojev. Mizar s sodobno strojno opremo lahko hitro izdela pohištvo po meri. Pohištvo je izdelano hitreje, ne pa tudi manj natančno, saj je strojna oprema lahko tudi računalniško vodena.Mizarstvo se je včasih prenašalo v družini iz generacije v generacijo. O tem, da je bila lesna obrt nekoč družinski posel, pričajo tudi priimki, kot je Cimerman, kar v nekaterih narečjih pomeni tesar. Mizarska obrt se je razvila s specializacijo nekdanjega domačega ali hišnega mizarjenja. Mizarji so izdelali najrazličnejše pohištvo in opremo za domove: skrinje, postelje, mize, stole, klopi, zibelke, police. Izdelki so nastajali največkrat v zimskem času, ko ni bilo dela na polju. Posebno zvrst mizarskega rokodelstva predstavljajo posamezniki, ki se ukvarjajo z restavriranjem starega stilnega pohištva in z delnimi ali popolnimi posnetki le-tega. Poleg mizarskega restavratorstva in ustvarjanja replik uvrščamo v sodobno rokodelsko mizarstvo še unikatno izdelovanje sodobnih mizarskih izdelkov, ki združuje avtorsko ustvarjanje in vrhunsko rokodelsko izdelavo.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za izvajanje mizarstva so potrebna specifična znanja: od poznavanja in uporabe mizarskih orodij, strojev, CNC-tehnologij do poznavanja materialov in rokovanja z njimi. Mizar mora imeti razvite ročne spretnosti in znanje oblikovanja izdelkov. Za mizarsko delo se je treba formalno šolsko izobraziti za poklic mizarja, lesarskega tehnika, inženirja, magistra in doktorja. V Mariboru je bila Obča obrtno nadaljevalna šola ustanovljena že leta 1876**,** v Ljubljani pa leta 1888 Strokovna šola za lesno industrijo.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Mizarstvo ni vpisano v nacionalni Register nesnovne kulturne dediščine. Znanja niso ogrožena, saj imamo v Sloveniji vzpostavljeno formalno izobraževanje. Prenos znanja omogočajo tudi mizarske delavnice in podjetja, ki omogočajo prakso šolajočim. V državi je okrog 12.000 ljudi, ki imajo ta poklic. |
| **Vidik identitete in prepoznavnosti**  | Mizarji so povezani prek zadrug, združenj mizarskih obrtnikov, društev, podjetij in spletnega portala mizarstvo.si. Največji promocijski dogodek v panogi je Mednarodni obrtni sejem v Celju. Mizarstvo je tesno prepleteno z lesom, ki je del slovenske kulturne krajine in načina življenja ljudi, zato je panoga pomembna za ohranjanje identitete ljudi. |
| **Vidik družbenega in gospodarskega napredka** | Panoga se v skladu s časom in razvojem tehnologij spreminja od ročnega načina do strojnega in računalniškega dela s CNC-tehnologijami. Panoga ima v sodobni družbi in sodobnem gospodarstvu pomemben status. Upošteva trajnostne vidike in prispeva k varovanju okolja. Spodbuja uporabo lesa, ki je eden od najbolj trajnostnih materialov v naši družbi. |
| **Vidik učinkov na medgeneracijsko povezovanje in vseživljenjsko učenje** | V panogi je medgeneracijsko povezovanje z vidika prenosa znanja, saj že dijaki opravljajo obvezno šolsko prakso pri mizarjih. Lahko se vključuje tudi ranljive skupine, ker narava dela omogoča delo različnih zahtevnosti. Panoga prispeva h kakovosti življenja v sodobni družbi.  |
| **Vidik učinkov na turizem**  | Dejavnost je le deloma vpeta v turistično ponudbo Slovenije, čeprav lahko turizem veliko pripomore k njenemu obstoju in razvoju. Na Veliki Preski pri Litiji deluje muzej LESARIUS, sedemčutni muzej starih rokodelskih lesarskih poklicev, med drugim tudi mizarja. Muzej je namenjen skupinam, še zlasti otrokom. V njem lahko obiskovalci preizkusijo različna stara lesarska orodja, obenem pa lahko vidijo rezultate dela sodobnega mizarstva, ki ima prostor v sosednjem objektu.  |
| **Viri in literatura** | <https://mizarstvo.splet.arnes.si/2021/03/15/mizarstvo/>Kulturna dediščina mizarskih delavnic, Mirjana Koren, Pokrajinski muzej Maribor, 2019.Mirjana Koren, 2016 [*Metodologija celostnega ohranjanja kulturne dediščine mizarskih delavnic na primeru slovenske Štajerske*: doktorska disertacija](https://plus.cobiss.net/cobiss/si/sl/bib/3424900)Janez Bogataj, 1989 *Domače obrti na Slovenskem,* Ljubljana: Državna založba Slovenije,.1999 *Mojstrovine Slovenije*: Srečanja s sodobnimi rokodelci, Ljubljana: Rokus Poskus etnološkega prikaza kulture solkanskega mizarstva in njenih sledov v današnjem Solkanu, Katja Kogej, Univerza Edvarda Kardelja, Filozofska fakulteta, Oddelek za etnologijo Ljubljana, 1993.Mizarstvo v Vižmarjih in Šentvidu, Elizabeta Grmek, Univerza v Ljubljani, Filozofska fakulteta, Oddelek za etnologijo in kulturno antropologijo, 1998. |